Orgain Denna Ríg
Boí Cobthach Coel Breg mac Úgaine Móir i r-ríge Breg. Baí
dano Loegaire Lorc mac Úgaine i r-ríge Laigen. Ba formtech Cobthach fri Loegaire im ríge Laigen, corra gaib sergg & galar
de, coro sergg a fuil & a feoil de, conid de ro boí Coel Breg fair-sium; & ní roacht marbad In Loegaire.
Con-acrad dó co farcbad bennachtain ocai ria n-écaib. In
tan didiu do-lluid a bráthair chucai issin tech brister coss eréne circe for lár In taige.
‘Níp sirsan do galar,’ or Laegaire.
‘Is tairisi ón,’ or Cobthach. ‘Do-chuaid ass uile a n-í-siu eter fuil
& chnáim, eter bethaid & indili. Do-rigénsaid fuachtain frim,
a gillu, .i. cos na circe do brissiud; dos-fucaid dom-sa co tarat
chuimrech n-impe.’
‘Fé amai,’ or Laegaire, ‘is meth & mell dond fir; Is tabarta i
n-éslis.’
‘Tair-siu i-mbárach,’ or Cobthach, ‘co raltar mo fert-sa latt, ar
at-bél-sa for lúath.’
‘Maith,’ or Loegaire, ‘do-géntar.’
‘Maith, trá,’ or Cobthach ria rígna & ria rechtaire, ‘apraid-si ba
marb-sa can fis do nach ailiu ocus dom-berar im charpat &
altan scene im láim. Do-raga mo bráthair co díchra dom
chaíniud; bés ron-sua ní uaim-se di suidiu.’
Ba fír són. Do-berar i-mmach In carpat. Do-thaet a bráthair
dia chaíniud. Téit-side cona tailce fair an-úas. Nos clanna in
sciain ind oca fordrund, co tuargaib cend ass i coirr a chride,
conid romarb de.
Fo-rácaib Loegaire mac .i. Ailill Áine. Ro gab-side ríge Lagen.
Nírbo lór dano la Cobthach In chétfingal, co tart argat do neoch
do-rat dig tonnaid do Ailill combo marb de. Iar sin ro gab-som
ríge Lagen. Fo-rácaib dano Ailill Áine mac .i. Móen Ollam. Amlabar
side dano combo fer mór. Laa dó didiu isin chluichimaig
oc immáin do-rala cammán dar a lurggain.
‘Rom-ánic-se ón, or sé.’
‘Labraid Moen,’ or na gillai. Labraid a ainm ónd uair sin.
Con-gairther fir h-Érenn do Chobthach do thomailt Fesse
Temrach. Luid Labraid dano cumma cháich. In tan didiu ba
h-áinium dóib ic tomailt na fesse, bátar int aes admolta for in
lár oc admolad ind ríg & na rígna & na flathi & na n-ócthigern.
‘Maith didiu,’ or Cobthach, ‘in fetabair cia as féliu fil in
h-Érinn?’
‘Ro-fetamar,’ or Craptine, ‘.i. Labraid Moen mac Ailella Áine.’
‘Ron-ánac-sa i n-erruch, coro marb a oendam dam-sa. Is hé as
féliu.’
‘Ro-fetamar,’ ar Ferchertni fili. ‘Ron-ánac-sa dano i ngaimriud,
coro marb a oenboin dam.’
‘Eircid-siu les-sium dano,’ ar Cobthach, ‘ar Is féliu an-dú-sa.’
‘Nípa messaiti-seom de sin, or Craiptine, & nípat ferdde-siu.’
‘A h-Érind dúib-si immorro,’ ol Cobthach.
‘Mani fagbam ar n-inad inti,’ ar Moen, ‘bid fír.’
Dlomtair iarum.
‘Cid ragmae?’ or Moen.
‘Siar,’ or Ferchertni.
Tiagait iarum co r-ríg Fer Morca (.i. Fir Morca bátar immon
Lúachair n-Dedad thíar. Scoriath iss hé ba rí dóib).
‘Cid dofor-fuc?’ or Scoríath.
‘Ar n-dlomad do ríg h-Érenn.’
‘Fo-chen dúib,’ or sé, ‘bid inund techt nó anad dún céin
no mbeo-sa. Robar bia degcommaid.’
Ingen la Scoríath, Moríath a h-ainm. No bíthe co a forcomét
co l-léir, ar ná térglas aithech tige di In h-érind. A mmáthair
oca comét; & níro chomthuilset a dá súil ríam acht indala n-aí
oc aire a ingine. Ro charastar immorro ind ingen inn í Labraid.
Baí comairle eter In n-ingin & Labraid. Ro boí urgnam mór
la Scoriath do Feraib Morca. Is ed comairle do-rónsat, Craiptine
do seinm suantraige iarsind ól, co comtholad a mmáthair-si,
co roissed-som In n-imdai. Ba fír són immorro. Ní derchelt
Craiptine a chruit dadaig, coro chotail In banscál & co
comarnaic ind lánamuin.
Nírbo fota trá iar sin coro dúsig-si.
‘At-rae suas, a Scoriath,’ or sí, ‘is olc In cotlud a taí; anál
mnáa lat ingin. Cluinte a h-osnaid iar techt a menmarcce.’
At-racht iarum Scoriath.
‘Fintar cia do-róne so,’ or sé, ‘coro claidbither fo chétóir.’
Nícon fess dano cia do-róne.
‘A cenna dona druídib & dona filedaib,’ or sé, mani fintar
cia do-róne.
‘Bid anim duit,’ or Ferchertne, ‘do munter do marbad.’
‘Do chend dano dít-so féin,’ ar Scoríath, ‘mani aprai.’
‘Apair,’ or Labraid, ‘is leór mo mudugud m'oenur.’
Is and as-bert Ferchertne:
‘Ní ceilt céis ceól do chruit Chraiphtini
co corastar for sluagu suanbás
con-sreth coibnius etir sceo Maín Moríath macdacht Morca
mó cech luag Labraid.’
‘Labraid,’ or sé, ‘cond-ránic frie iar for tálgud do chruit
Chraipthine.’
Ro mert-som a muintir i s-suidiu.
‘Maith trá,’ or Scoriath, ‘nícon térglansam-ni céli diar n-ingin
cosin-nocht ara seirc lind. Cia no bemis-ni ica thogu, iss é
fuaramar and. Déntar ól Is taig,’ olse, ‘& tabar a ben for láim
Labrada; & ní scér-sa fris, or sé, corop rí Lagen.’
Do-thaet iarum a ben chucai & foid leis.
Ocus do-berat sluagad fer Muman iar sin co r-roachtatar Dinn
Ríg(in cétorcain). Ocus at-roas techt ar In orggain co n-dernsat
comairli mbrécaig ind oic a-muich .i. Craptine do dul forsin
doa In dúni do seinm suantraige dont sluag inn-und conda
r-ralad dar a cend. & In sluag a-mmuig do thabairt a n-aigthe fri
lár & a m-meoir ina cluasaib conná cloistís In seinm.
Combo ed ón do-gníthe and & co torchratar ind fir thall
dara cend hi suan & co n-dechas ar In dún & co ralad ár int
sluaig & coro h-ort In dún. Ro bae immorro Moriath forsint
sluagad & nírbo miad lé-si a m-méra do chur ina cluasaib ria
ceol feisin, co m-boí trí thráth ina cotlud, ar níro lamad a
gluasacht. Unde Flann mac Lonáin cecinit:
Feib con-attail Moriath múad
fiad sluag Morcae, mó cach séol,
dia n-ort Dind Ríg, réim cen tréis,
dia sephaind céis cendtoll céol.
Ro gab-som didiu ríge Lagen iar sin & bátar hi córe & Cobthach,
ocus Is and ro boí a sossad-som, i n-Dind Ríg. Rechtus immorro ro gab-som & lánríge la Cobthach.
Ro-chuirestar iarum Cobthach do dénam a menman & do
airiuc thuile dó. Do-rónad teg les-seom dano ara chind
Chobthaigh. Imchomnart immorro a tech; d'iurn eter fraig
& lár & chomlada do-rónad a tech. Lagin oco dénam bliadain
láin & do-ceiled athair ar a mac & máthair ar ingin. Is de
atá, ‘Nít lia Lagin rúni.’ Is and do-rónad a tech, i n-Dind Ríg.
Ro-cured didu Cobthach dond irgnam & do-lluid .xxx. ríg
imbi do rígaib h-Érenn. For-émdes immorro ó Chobthach dul
issin tech co n-digsed máthair Labrada & a drúth. Is ed do-rroíga
in drúth, bennachtu Lagen & soíri a chlainne co bráth; ar
maithius dia mac do-chuaid In ben. É-sseom féin .i. Labraid
oc a ferthaigis.
Luid-seom arna-bárach do chluchi frisna gillu isin léna.
Cona facca a aite oc suidiu. Im-bert-side oenchoissid sciach
for a druimm & for a chind ind Labrada.
‘Is dóchu,’ or sé, ‘bid écht la mac Écht lat-so. Olc duit, a gilla,’
or sé, ‘rí h-Érenn do thocoiriud co tríchait ríg imbi cen bith ria
m-beolu oc airiuc thuili dóib.’
Gaibid imbi iarum & luid chucu issa tech.
‘Tene duib,’ ar sé, ‘& lind & biad isa tech.’
‘Is cóir,’ ar Cobthach.
Nónbur dó for lár In taigi. Srengait In slabraid baí assin
chomlaid ina n-diaid conda ralsat ar In coirthe i n-dorus taige &
ro sétea na trí choícait bolg goband dóib immon tech &
cethrur óclách for cach bulg, combo te dont sluag.
‘Do máthir thall,’ a Labraid, ar ind óic.
‘Náthó, a maccucán,’ or sí, déna-su th'einech thrium-sa, ar
at-bél-sa chena.
Orggthir trá Cobthach Coel secht cétaib & co .xxx. ríg imbi.
Unde dicitur:
Trí chét bliadan, buadach rím
re ngein Chríst, compert noeb,
nírbo brátharda, ba h-olc,
orta Lorc la Cobthach Coel.
Cobthach Coel co tríchait ríg
ron ort Labraid, líth co mbuaid
mac meic Loegaire din lind
i n-Dind Ríg ra h-ort In sluag.
Ocus Is de sin as-bert Ferchertne file:
Dind Ríg
ropo Thúaim Tenbath;
trícha fuirech
fo brón bebsait.
Brúsius, bréosus
búre lond Labraid
láth Elga
hua Luirc
Loeg lond
Sanb sétne
sochla Coel Cobthach
cond mál Muridach.
Mandras armu
athar athar,
ollom Maín
maccu ána Úgaine.
(.i. Maín Ollom-som i tossaig, Labraid Moen iar sin).
Orggain Denna Ríg insin.